Orvvadászokat értek tetten a Tisza-tónál - 2016.11.17 - Hazai Vadász Hazai Erdész
Orvvadászokat értek tetten a Tisza-tónál – 2016.11.17
Eljárást indított a Tiszai Vízirendészeti Rendőrkapitányság lopás, természetkárosítás és orvvadászat gyanúja miatt két olasz állampolgár ellen, akiket szombat délután értek tetten a Hortobágyi Nemzeti Park Igazgatóság természetvédelmi őrei, a Tisza-tó Abádszalóki-medencéjében
Lakossági bejelentést követően a Hortobágyi Nemzeti Park Igazgatóság természetvédelmi őre a Tisza-tavi Sporthorgász kft. halőreivel együtt a helyszínre sietett, ahol beigazolódott, hogy két olasz orvvadász csónakból lőtte a tőkés récéket, valamint a védett csörgőrécét, barátrécét, kercerécét és a jelenleg vadászati tilalom alá eső nyári ludat.
Az Igazgatóság természetvédelmi őre a Tiszai Vízirendészeti Rendőrkapitányság Kiskörei Rendőrőrsének munkatársával együtt ellenőrizte a vadászokat, valamint átvizsgálta terítéket.
Tőkés récéből naponta, személyenként legfeljebb nyolc darab ejthető el, de az ellenőrzés során kiderült, hogy összesen 168 tőkés récét lőttek az elkövetők. A védett fajok közül 3 barátréce, 3 csörgőréce és 3 kerceréce esett áldozatul az orvvadászok pusztításának. A védett récék természetvédelmi értéke darabonként 50.000 Ft, a tőkés récék vadgazdálkodási értéke darabonként 10.000 Ft, míg a nyári lúdé darabonként 20.000 Ft. Az orvvadászok feltételezhetően illegális módszerrel, egy hangszóró segítségével csalogatták elő a récéket. A rendőrök gyanúsítottként hallgatták ki a vadászokat.
( forrás: FM Sajtóiroda )
← Madárszemmel - A Bockereki-erdő - 2016.október
HAZAI ERDÉSZ / HAZAI VADÁSZ adások – ECHO-TV 2016.11.20-26 →